Pranešimas žiniasklaidai

2025 m. balandžio 18 d.

**Paskutinės minutės kiaušinių marginimo idėjos: kaip išgražinti net rudo lukšto kiaušinius?**

**Iki Velykų likus vos porai dienų daugelis ieško paskutinės minutės idėjų, kaip šiemet marginti kiaušinius, kad jie būtų patys tvirčiausi ir gražiausi. Pasiruošti margų skonių Velykoms atvykstantys lietuviško prekybos tinklo „Maxima“ pirkėjai ieško ne tik kokybiškų dažų, dekoracijų, bet ir balto lukšto vištų kiaušinių. „Maximos“ atstovė Indrė Trakimaitė-Šeškuvienė dalinasi, kad taip pat gražiai ir paprastai galima stilingais margučiais paversti net ir rudo lukšto kiaušinius.**

Lietuviško prekybos tinklo „Maxima“ Komunikacijos ir korporatyvinių ryšių direktorė Indrė Trakimaitė-Šeškuvienė teigia, kad šiemet „Maxima“ parduotuvėse vienai gražiausių pavasario švenčių paruošta net 12 milijonų vienetų laimingų vištų kiaušinių, parduodamų įprasto dydžio pakuotėse.

„Kad Velykoms galėtume užtikrinti visų pirkėjų poreikius, šiemet mums pavyko į parduotuves atvežti ir balto lukšto kiaušinių, kurių rinkoje – nėra daug, nebent jie yra padėti narvuose laikomų vištų. Tokių vištų kiaušinių prekybos tinklo parduotuvėse nebeturime jau nuo metų pradžios, tad dabar Velykoms, iš Latvijos atkeliavusi ant kraiko laikomų vištų baltų kiaušinių siunta turi ribotą kiekį.

Tuo tarpu rudo lukšto kiaušinių šioms Velykoms užteks visiems. Be to stebime, kad pirkėjams aktualūs ir maži putpelių kiaušiniai, net iki 2 kilogramų sveriantys Afrikos stručio kiaušiniai. Savo klientams paruošėme net ir jau iš anksto dailiai nuspalvotų „Meistro kokybės“ margučių, kurių vien pernai pardavėme daugiau nei 7 tūkst. Panašu, kad tai – puikus pasirinkimas skubantiems ar savo stalą norintiems dar labiau paįvairinti“, – teigia I. Trakimaitė-Šeškuvienė.

**Galimybių marginimui – vis daugiau**

„Maximos“ atstovė pastebi, kad nors įprastai Velykoms pirkėjai ieško balto lukšto kiaušinių, tačiau pastarieji metai rodo, kad tautiečiai jau atrado būdų, kaip įspūdingais margučiais paversti net ir rudo lukšto kiaušinius.

„Rudus kiaušinius taip pat galima marginti įvairiausiais būdais. Šią užduotį palengvina kasmet vis didėjantis dažų pasirinkimas – pirkėjai naudoja ne tik klasikinius, bet ir įdomesnius, pavyzdžiui, neoninių spalvų dažus. Tokiais dažais kiaušinius gali dažyti ir vaikai, nes mūsų asortimente esantys visi kiaušinių dažai yra maistiniai, tad po nudažymo margučiai lieka saugūs vartoti“, – kalba „Maximos“ Komunikacijos ir korporatyvinių ryšių direktorė.

Be to, pasak „Maximos“ kulinarijos meistrų, būdų, kaip dažyti rudo lukšto kiaušinius, yra daugybė. Vienas populiariausių iki šiol – naudojant svogūnų lukštus. Jei lukštai – rudi, ir taip rudo lukšto kiaušiniai nusimargins šviesiau ar tamsiau rudai, o jei raudoni – tai margučiams suteiks ryškiai raudoną spalvą. Taip pat, yra būdų, kurie rudą lukštą gali ir pašviesinti – tai pavyks kiaušinius pavirus vandens ir spirito acto tirpale maždaug 10–12 minučių.

**Rudo lukšto kiaušinių dažymas svogūnų laiškais**

Kiaušinius dažant vien tik svogūnų laiškais, porai stiklinių svogūnų laiškų reikės pusės litro vandens ir šlakelio acto, kuris padeda spalvai įsigerti į lukštą. Šį mišinį reikėtų pavirti ant nedidelės ugnies apie 10–15 minučių ir tik tada pamerkti įvairiomis žolelėmis, svogūnų lukštais, kojinėmis ir siūlais apvyniotus kiaušinius. Kiaušiniams išvirti reikės dar tiek pat laiko, o blizgesiui – lašo aliejaus. Jei kiaušiniai išvirti, juos galima tiesiog pamerkti į atvėsusį mišinį bent kelioms valandoms, o geriausia – per naktį.

Gražesniems raštams, ypač marginant kiaušinius su svogūnų lukštais ir dažais, išgauti patariama naudoti įvairias žoleles. Pavyzdžiui, tujų lapus, petražoles, krapus, dobilus, gysločius, rūgštynes ir paparčius. Taip pat – įvairias gėles, tokias kaip ramunės, žibutės, smulkias pievų gėles ir pienes. Šalia augalais išmargintų margučių ant stalo idealiai tiks įvairios natūralios ar dirbtinės gėlės – nuo egzotinių augalų iki klasikinių pakalnučių. Ant didesnių augalų galima pakabinti ir smulkių kiaušinių dekoracijas – puikiai tiks tiek ryškių, tiek pastelinių spalvų Velykų atributai.

**Rudo lukšto margučiams – ir natūralūs dažai**

Norint ryškesnių ir linksmesnių margučių, galima naudoti ryškių spalvų dažus arba mėginti šias spalvas išgauti su natūraliais produktais. Mėlynai kiaušinių spalvai galima naudoti raudoną kopūstą (prireiks visos galvos) ar šaldytas mėlynes, žaliai – špinatus, rudai – kavą ar juodą arbatą, melsvai – kinrožių arbatą (pastarųjų – po 100 gramų pusei litro vandens), geltonai – maždaug 6 šaukštų ciberžolės 1 litrui vandens. Itin tamsiai spalvai – raudono saldaus vyno.

Ryškesniam Velykų stalui galima pasitelkti ir įvairius stalo papuošimus, pavyzdžiui, klasikinius, pavasariškų spalvų ar Velykų atributika dekoruotus indus. Šiek tiek nostalgijos suteikia sendinto dizaino indai. Tai ne tik maisto serviravimui skirtos lėkštės, bet ir kiaušiniams skirti indai, taurės ir puodeliai. Pastebima, kad būtent pavasario šventė tampa puikia proga atnaujinti visą stalo servizą.

**Per Velykas marginami ne tik kiaušiniai**

Dažant kiaušinius tiek dažais, tiek natūraliomis medžiagomis galima įtraukti visą šeimą, ypač – vaikus. Specialiai jiems „Maxima“ šioms Velykoms parūpino dar daugiau dekoravimo rinkinių. Mažiausieji gali marginti ne tik vištų kiaušinius, bet ir šiems skirtus indus.

Su vyresniais vaikais taip pat verta išmėginti piešimą vašku, o mažyliams leisti išvirtus kiaušinius apipiešti flomasteriais, vaškinėmis kreidelėmis ar aplipdyti spalvoto popieriaus gabaliukais. Beje, kiaušinius marginant kartu su vaikais, ypač juos dažant, reikėtų pasirūpinti papildomomis apsaugos priemonėmis. O jau išmarginus kiaušinius galima surengti net ir nedidelę margučių „parodą“. Taip pat reikia nepamiršti, kad džiaugsmo vaikams neabejotinai suteiks ir mediniai kūrybiniai rinkiniai, šokoladiniai zuikučiai bei įvairūs karnavaliniai aksesuarai, pavyzdžiui, zuikio ausys.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir platus pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maxima“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt